text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 декември 2012 година
  относно признаването на Хашемитското кралство Йордания съгласно Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
  (нотифицирано под номер C(2012) 9253)
  (текст от значение за ЕИП)
  (2012/783/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
  като има предвид, че:
  (1)
  Съгласно Директива 2008/106/ЕО държавите членки могат да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Дадените трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г., с измененията от 1995 г. (конвенция STCW), на Международната морска организация (ММО).
  (2)
  Искането за признаване на Хашемитското кралство Йордания бе подадено от Република Гърция с писмо от 21 юли 2008 г. В резултат на това искане Комисията направи оценка на системите за обучение и освидетелстване в Хашемитското кралство Йордания, за да установи дали Хашемитското кралство Йордания отговаря на всички изисквания на конвенцията STCW и дали са взети подходящи мерки за предотвратяване на измами във връзка със свидетелствата. Посочената оценка се основаваше на резултатите от инспекция, проведена от експерти на Европейската агенция по морска безопасност през ноември 2009 г. По време на инспекцията бяха установени някои нередности в системите за обучение и освидетелстване.
  (3)
  Комисията предостави на държавите членки доклад с резултатите от оценката.
  (4)
  С писма от 21 септември 2010 г. и 13 февруари 2012 г. Комисията уведоми йорданските органи относно установените нередности и поиска от Хашемитското кралство Йордания да представи доказателства, че установените нередности са били отстранени.
  (5)
  Основните нередности са били свързани с прилагането в йорданското законодателство на някои разпоредби на конвенцията STCW относно освидетелстването на лицата от командния състав, а именно отсъствието на изискване за оценяване на компетентността в някои случаи и продължителността на плавателния стаж. Освен това системата от норми за качество не е обхващала всички имащи отношение дейности на администрацията, а с процедурите не винаги се е гарантирало постигането на предписаните стандарти за компетентност. На последно място, в институцията, в която се провежда обучението, са липсвали някои съоръжения за обучение.
  (6)
  С писма от 21 ноември 2010 г., 18 април 2011 г. и 12 март 2012 г. Хашемитското кралство Йордания уведоми Комисията, че са предприети действия за отстраняване на посочените недостатъци. По-специално йорданските органи посочиха, че националните разпоредби относно изискванията за освидетелстване са били приведени в съответствие с конвенцията. Те също така предоставиха доказателства за пълното прилагане на системата за норми за качество от страна на администрацията, както и на новите процедури за одобрение на курсовете за обучение. На последно място, на Комисията бяха изпратени доказателства, че липсващите съоръжения за обучение са били набавени и въведени в експлоатация.
  (7)
  Крайният резултат от оценката показва, че Хашемитското кралство Йордания спазва изискванията на конвенцията STCW, като тази държава е предприела подходящи мерки, за да предотвратява измами във връзка със свидетелствата.
  (8)
  Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
  ПРИЕ НАСТОЯЩОТО РЕШЕНИЕ:
  Член 1
  За целите на член 19 от Директива 2008/106/ЕО Хашемитското кралство Йордания се признава по отношение на системите за обучение и освидетелстване на морските лица.
  Член 2
  Адресати на настоящото решение са държавите членки.
  Съставено в Брюксел на 13 декември 2012 година.